लखनऊ: उत्तर प्रदेश में दक्षिण-पश्चिमी मॉनसून के जल्द ही एक बार फिर रफ्तार पकड़ने के आसार हैं. हाल के दिनों में जलभरण क्षेत्रों में व्यापक वर्षा होने और नेपाल के बांधों से पानी छोड़े जाने की वजह से घाघरा, शारदा और रोहिन समेत कई नदियां उफान पर हैं. मौसम केन्द्र की रिपोर्ट के अनुसार राज्य के पूर्वी हिस्सों में मॉनसून की स्थिति सामान्य है. पिछले 24 घंटे के दौरान राज्य में कुछ स्थानों पर बारिश हुई अथवा गरज-चमक के साथ छींटे पड़े. इस अवधि में शाहजहांपुर में सर्वाधिक सात सेंटीमीटर वर्षा दर्ज की गयी. इसके अलावा शाहाबाद तथा रायबरेली में पांच-पांच, आजमगढ़, मुहम्मदी तथा शाहजहांपुर में चार-चार, हरदोई, सफीपुर, मुखलिसपुर, मउरानीपुर, मोठ तथा प्रतापगढ़ में तीन-तीन सेंटीमीटर बारिश रिकॉर्ड की गयी.